[pic] | EUROPOS BENDRIJŲ KOMISIJA | Briuselis, 19.05.2004 SEK(2004)621 galutinis KOMISIJOS KOMUNIKATAS TARYBAI IR EUROPOS PARLAMENTUI Branduolinių įrenginių išmontavimas ir atliekų tvarkymas Branduolinė atsakomybė, kylanti iš Jungtinio tyrimų centro veiklos (JTC), vykdomos pagal Euratomo sutartį Pastaba. Šis tekstas yra tik galutinės pagrindinio dokumento SEK(2004)621 versijos prancûzø kalba santrauka T urinys 1. Santrauka 3 2. Komunikato tikslas 7 3. Išvada 7 1. SANTRAUKA Jungtinis tyrimų centras (JTC) įsteigtas septintojo dešimtmečio pradžioje pagal Euratomo sutartį. Iš pradžių buvo numatyta, kad jis veiks tik branduoliniame sektoriuje, o vėliau jo veikla apėmė ir kitus sektorius. Šiandien su branduoliniu sektoriumi susijusi veikla vis dar sudaranti apie 30 % bendros centro veiklos skirta užtikrinti saugumą ir saugą, kurie yra Europos, tuo pačiu ir JTC prioritetai taikaus branduolinės energijos naudojimo srityje. Šiuo metu nėra nustatyta jokio jo veiklos, kuriai pratęsti galėtų prireikti statyti naujus įrenginius ar steigti naujas laboratorijas, pabaigos termino. Tačiau pagal Euratomo sutartį JTC turi tvarkyti branduolinį paveldą, visų pirma pasirūpinti sustabdytų įrenginių išmontavimu. Bendru Europos Parlamento ir Tarybos sutarimu tam buvo skirta atskira biudžeto eilutė. 1999 m. Komisija nutarė nedelsiant pradėti vykdyti savo pasenusių branduolinių įrenginių išmontavimo programą, vadinamą D&WM [1], taip pritardama naujai, daugelyje Sąjungos valstybių pripažintai doktrinai, ir pasirinko „išmontavimą nedelsiant“, o ne „išmontavimą palaipsniui“, laukiant, kol sumažės įrenginių radioaktyvumas. Šio komunikato tikslas – pristatyti visą išankstinę programą, apimančią visų egzistuojančių įrenginių (sustabdytų arba veikiančių) išmontavimą ir atliekų, kurios yra arba atsiras po išmontavimo, tvarkymą. Šiuo tikslu buvo suformuluotos hipotezės ir, įgyvendinus programą esami įrenginiai bus išmontuoti, o atliekos išvežtos. Be abejo, ši programa turės būti nuolat tikslinama ir atitinkamu momentu turės būti taikoma ir naujiems įrenginiams, kurie galėtų būti pastatyti. JTC branduoliniai įrenginiai Daugelis vietovės Ispra (Italija) branduolinių įrenginių yra pasenę prieš daugelį metų. Jie yra galutinai sustabdyti ir turi būti išmontuoti. JTC branduoliniai įrenginiai, esantys vietovėse Petten (Nyderlandai), Geel (Belgija) ir Karlsruhe (Vokietija), dar naudojami. Jie tikriausiai bus išmontuoti ne anksčiau kaip 2015 ar net 2025 metais, arba vėliau. Tačiau, nelaukdama šios dienos ir remdamasi Tarptautinės atominės energijos agentūros TATENA rekomendacijomis dėl branduolinių įrenginių išmontavimo ir atliekų tvarkymo Komisija numato sudaryti veikiančių įrenginių išmontavimo planus ir juos nuolat atnaujinti, iki jie bus įgyvendinti. 1999 metais JTC pradėjo visų keturių minėtų centrų, pirmiausia Ispra vietovės, įrenginių išmontavimą ir atliekų tvarkymą. Komisija Tarybai ir Europos Parlamentui programą ir ketinimus išdėstė komunikate KOM(1999)114. Komunikatas KOM(1999)114 Komunikatas KOM(1999)114, pateiktas Tarybai ir Europos Parlamentui, buvo skirtas supažindinti su pirmuoju šių įrenginių išmontavimo programos variantu. Jis taip pat buvo skirtas pranešti abiem institucijoms apie Komisijos sprendimą pradėti tokią programą. Pateikta programa iš esmės buvo skirta „istorinei atsakomybei“, t. y. sustabdytų įrenginių ir atliekų, susikaupusių juos naudojant, valdymui. Buvo nustatyta, kad „istorinė atsakomybė“ kainuotų 230 mln. eurų1998, o veikiančiųjų įrenginių išmontavimas („būsimoji atsakomybė“) – 223 mln. eurų 1998 (komunikate suma suapvalinta iki 220 mln. eurų), taigi bendra suma būtų 453 mln. eurų 1998. Programos atnaujinimas 2002 metų pabaigoje JTC pradėjo naują savo „istorinės atsakomybės“, kartu ir „būsimosios atsakomybės“, tyrimą. Bendra suma buvo 941 mln. eurų2003. Audito Rūmų prašymu nepriklausomų bendrovių, turinčių darbo šioje srityje patirties, konsorciumas taip pat tyrė šią programą. Jo nustatyta programos kaina – 1069 mln. eurų2003, arba 13,6 % daugiau nei JTC nustatyta kaina. Vadinamasis „green field“, kai žemei yra grąžinama pradinė būklė, papildomai kainuotų 76 mln. eurų2003. Komisija konstatuoja, kad, atsižvelgiant į darbų pobūdį ir su programa susijusius neaiškumus, naujausi JTC ir konsorciumo skaičiavimai yra panašūs. Be to, ji pažymi, kad kiekvienos iš šių dviejų organizacijų skaičiavimas yra pagrįstas duomenimis, kurių nebuvo per pirmąjį vertinimą (išsamus inventorizavimas ir naujieji radiologiniai duomenys). Atsižvelgdama į tai, kad Euratomo įrenginiai yra tretiesiems asmenims priklausančioje teritorijoje, Komisija vis dėlto renkasi „green field“ („plyno lauko“) galimybę. Taigi bendra programos kaina – 1145 mln. eurų2003 keturiems centrams yra pasiskirstoma taip: - 56,3 % Ispra (645 mln. eurų) - 34,0 % Karlsruhe (389 mln. eurų) - 6,0 % Petten (69 mln. eurų) - 3,7 % Geell (42 mln. eurų) Programos kainos kilimo tyrimas Programos kaina pakilo dėl daugelio priežasčių: - Atsirado daugiau apribojimų ir atitinkamai pakilo galutinės atliekų saugojimo vietos kaina. Kilimas jaučiamas šalyse, kuriose yra Euratomo objektai, ypač Belgijoje ir Italijoje, kur numatytos išlaidos, jas perskaičiavus iš naujo, gerokai padidėjo. - Pasikeitė priimančiųjų šalių teisės aktai, susiję su atliekų valdymu ir saugojimu. Griežtesnis atliekų apibūdinimas (pažangesnė spektrometrija), kuriam reikalingos efektyvios sistemos; griežtesni pakuotės savybėms keliami reikalavimai, daugiau atliekų priskiriama pavojingų atliekų kategorijai. - Atsižvelgta į viso personalo, užsiimančio pasenusių įrenginių valdymu, sąnaudas. - Iš naujo įvertintos techninės užduotys ir su jomis susiję sunkumai. - „Egzotinių“ atliekų tvarkymas ir išvežimas: branduolinės medžiagos (radioaktyvus ir neradioaktyvus kuras), šarminiai metalai (Na ir NaK). - Nuodugniai iš naujo įvertinti išmontavimo darbus, kurie turi būti atlikti, ypač susiję su dar veikiančiais įrenginiais („būsimoji atsakomybė“). Sumažinti arba išvengti rizikos ir neaiškumų Ši programa, kaip ir kiekviena tokio pobūdžio programa, yra susijusi su tam tikra rizika ir neaiškumais: „Fizinė“ rizika yra dvejopo pobūdžio: „įprastinė“ rizika, neatsiejama nuo didelio masto darbų, ir vadinamoji branduolinė rizika, susijusi su radioaktyviųjų ir užterštų medžiagų tvarkymu. Įprastinė rizika (kritimas, prispaudimas, nudegimas, elektros smūgis) yra tokia pat, kaip ir kitose tokio masto įmonėse. Tačiau turi būti pabrėžta, kad vykstant išmontavimo darbams paprastai nutinka nedaug nelaimingų atsitikimų. Taip, be abejo, yra dėl to, kad visos operacijos yra gerai parengtos laikantis kokybės užtikrinimo procedūrų, kurios yra taikomos atliekant bet kokius darbus branduoliniame sektoriuje. JTC taiko šias priemones, kad nebūtų padaryta žala žmonėms ir turtui ir pasitelkia tik bendroves, turinčias darbo šioje srityje patirties. Branduolinė rizika gerokai sumažėja, kai įrenginiai yra sustabdomi, ir dar labiau, kai išvežamas branduolinis kuras – įprastinė procedūra prieš išmontavimą. Tačiau dėl radioaktyviųjų ar užterštų atliekų arba įrangos yra užterštų medžiagų ar jonizuojančiųjų spindulių poveikio rizika (užterštų medžiagų poveikio rizika yra tuo didesnė, kuo senesni įrenginiai, jei jie nėra tinkamai prižiūrimi. Tai viena iš priežasčių, dėl kurios pasenę įrenginiai turi būti kuo greičiau išmontuoti). JTC ir įmonių, atliekančių darbus branduoliniame sektoriuje, personalas moka apsisaugoti nuo užterštų medžiagų poveikio. Tai pasiekiama izoliuojant išmontuojamus įrenginius (izoliavimas, vėdinimas, filtravimas) ir taikant griežtas atliekų tvarkymo ir pakavimo taisykles. Nuo jonizuojančiųjų spindulių poveikio apsisaugojama taikant vadinamąjį radiacinės saugos optimizavimo ALARA principą („As Low As Reasonable Achievable“ – tokie maži, kokius tik įmanoma pasiekti), kai, pavyzdžiui, palyginami įvairūs įmanomi scenarijai ir jų radiologinis poveikis, taikomos atitinkamos biologinės apsaugos priemonės, netgi naudojamasi specialia apranga ir respiratoriais. Be abejo, naudojant šias apsaugos priemones yra apsaugomi darbuotojai ir aplinka ir a fortiori kartu padedama apsaugoti visuomenę bei aplinką. Be techninio pobūdžio rizikos, yra ir finansinė rizika: - Atliekų tvarkymo ir galutinio saugojimo vietos kainos kilimas – ši rizika visose keturiose priimančiose šalyse yra ir dėl to, kad nėra galutinai nustatyta atliekų išvežimo sistema, kai gamintojas yra laisvas nuo bet kokių finansinių suvaržymų (Vokietija, Italija), ir (arba) dėl to, kad šiandien nustatyta kaina gali padidėti, kol bus atlikti paskutiniai išmontavimo darbai (2015–2030). Tai yra viena iš priežasčių, dėl kurių yra siūloma Tarybos direktyva[2], – siekiama šalyse, kuriose nėra galutinių saugojimo vietų, paspartinti jų statybą. Tačiau kad ir kokia būtų priimančioji šalis, pagrįstai galima tikėtis, kad, atsižvelgus į tam tikrų valstybių narių patirtį ir į atliktus nuodugnius tyrimus, šiandien galima geriau nustatyti tvarkymo ir galutinio saugojimo kainą, taigi ją bus lengviau valdyti ateityje. - Tarptautinio ir nacionalinio reglamentavimo pasikeitimas, ypač atliekų tvarkymo, pakavimo ir saugojimo srityje, apsaugos nuo jonizuojančiųjų spindulių taisyklės (leidžiamos dozės ribojimas), branduolinių medžiagų vežimo taisyklės, … - Daugiau administracinių trukdžių: padaugėjo teisės aktų, sudėtingesnės tapo administracinės procedūros (viešosios apklausos), … - Darbo jėgos kainos kilimas ir infliacija. - „Klasikinė“ gamybinė rizika, kylanti iš sutartinių santykių su paslaugų teikėjais ir prekių tiekėjais. Buvo imtasi tam tikrų prevencinių priemonių šioms rizikoms suvaldyti. Be nepriklausomų ekspertų grupės nuomonės bei bendrovių, turinčių darbo šioje srityje patirties, atliktų tyrimų ir centruose atliktų darbų, buvo užmegzti nuolatiniai ryšiai su nacionalinės valdžios institucijomis, ypač Italijoje, siekiant, kad nacionalinės valdžios institucijos pasirūpintų supakuotomis atliekomis ir būtų išvengta rizikos, susijusios su perpakavimu, kai bus įkurta galutinė saugojimo vieta. Organizacija ir valdymo metodai buvo pritaikyti ilgalaikiams stambiems gamybiniams projektams, kartu buvo organizuotas keitimasis informacija su panašias programas vykdančiomis valstybių narių nacionalinėmis institucijomis. Viešumas Minėtos nuostatos a minima leis kasmet stebėti bei atnaujinti programą ir veiksmingai dirbti su šios programos suinteresuotomis šalimis: Europos Taryba ir Parlamentu, priimančiųjų šalių nacionalinės ir vietos valdžios institucijomis, visuomene. KOMISIJA PRAšO TARYBOS IR EUROPOS PARLAMENTO PATEIKTI PASTABAS DėL šIO KOMUNIKATO TURINIO 2. KOMUNIKATO TIKSLAS Šiuo komunikatu atnaujinamas Europos Parlamento ir Tarybos informavimas apie pasenusių branduolinių įrenginių išmontavimo ir branduolinių atliekų tvarkymo programos (programa D&WM [3]), kurią 1999 metais inicijavo Komisija, įgyvendinimą. Šiuo nauju komunikatu taip pat yra atsakoma į Tarybos ir Europos Parlamento prašymus pateikti programos D&WM ilgalaikį veiksmų planą. Šiam tikslui pateikiamas naujas programos kainos įvertinimas, 2002 metais atliktas JTC ir darbo šiame sektoriuje patirties turinčių bendrovių konsorciumo (toliau – Konsorciumas). 3. IšVADA 1999 metais Europos Parlamentui ir Tarybai pateikta programa buvo nuodugniai peržiūrėta pagal abiejų institucijų, Audito Rūmų ir Administravimo tarybos rekomendacijas. Ji buvo atnaujinta, kad būtų atsižvelgta į įvykusius pasikeitimus (nauji įstatymai, naujos išorės išlaidos) ir į išsamesnį Komisijos tiek „istorinės“ (saugios būklės išlaikymas, esamų atliekų tvarkymas ir sustabdytų įrenginių išmontavimas) tiek „būsimosios“ „atsakomybės“ (veikiančių įrenginių išmontavimas ir atitinkamų atliekų tvarkymas) tyrimą. JTC išorinių bendrovių Konsorciumui patikėjo atlikti 2002 metais atnaujintos programos tyrimą. Šis Konsorciumas pritarė programos kryptims ir patvirtino JCR atliktą biudžeto įvertinimą, jį padidindamas 13 %. Nepriklausomų ekspertų grupė, kuri teikia JTC patarimus, susipažino su Konsorciumo ataskaita ir patvirtino padarytas išvadas. Programos D&WM tyrimo procedūra ir galutinis biudžetas tenkina Komisiją. Jos manymu, Konsorciumo skaičiavimas atitinka JTC atliktą skaičiavimą. Buvo protingai skaičiuojama taip, kad galėtų būti kompensuoti nenumatyti atvejai, kurių gali atsirasti dėl šiame komunikate minėtų neaiškumų. Komisija džiaugiasi, kad JTC Administravimo taryba pritaria šiam komunikatui. Taigi Komisija ketina toliau įgyvendinti programą D&WM . Ji ketina kasmet ją atnaujinti ir užtikrinti tinkamą kas ketverius metus atliekamą programos įvertinimą bei peržiūrą. Europos Parlamentui ir Tarybai bus pateikiama išsami informacija dėl kiekvienos peržiūros. [1] D&WM: Decommissioning and Waste Management (Išmontavimas ir atliekų tvarkymas). [2] Tarybos direktyvos dėl radioaktyvaus kuro ir radioaktyviųjų atliekų tvarkymo pasiūlymas, KOM(2003)32 galutinis. [3] D&WM: Decommissioning and Waste Management (Išmontavimas ir atliekų tvarkymas).NB: Terminas „déclassement“ (sustabdymas), atitinkantis anglų kalbos terminą „decommissioning“ (sustabdymas), yra retai vartojamas arba vartojamas kita prasme (pavyzdžiui, „déclassement d'un déchet“), todėl šiame komunikate vartojamas terminas „démantèlement“ (išmontavimas). Terminas „decommissioning“ (sustabdymas) arba „dismantling“ (išmontavimas) verčiamas pagal kontekstą.